KOMISIJOS SPRENDIMAS
2005 m. rugpjūčio 9 d.
nustatantis kai kurių statybos produktų degumo klases
(pranešta dokumentu Nr. C(2005) 2925)
(Tekstas svarbus EEE)
(2005/610/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. gruodžio 21 d. Tarybos direktyvą 89/106/EEB dėl valstybių narių įstatymų ir kitų teisės aktų, susijusių su statybos produktais, derinimo (1), ypač į jos 20 straipsnio 2 dalies a punktą,
kadangi:
(1)
Direktyvoje 89/106/EEB numatyta, jog tam, kad būtų atsižvelgiama į skirtingus nacionalinius, regioninius arba vietinius statinių saugos lygius, gali prireikti, atsižvelgiant į kiekvieną esminį reikalavimą, aiškinamaisiais dokumentais nustatyti produktų charakteristikas atitinkančias klases. Tie dokumentai buvo paskelbti kaip „Komisijos komunikatas dėl Tarybos direktyvos 89/106/EEB aiškinamųjų dokumentų (2)“.
(2)
Atsižvelgiat į esminį gaisrinės saugos reikalavimą, aiškinamajame dokumente Nr. 2 išvardijamos tam tikros susijusios priemonės, kurios kartu apibrėžia gaisrinės saugos strategiją, kuri įvairiais būdais turi būti sukurta valstybėse narėse.
(3)
Aiškinamasis dokumentas Nr. 2 nustato, kad viena iš tų priemonių - tai ugnies ir dūmų atsiradimo bei jų plitimo apribojimas tam tikroje vietoje mažinant statybos produktų savybę sukelti gaisro plitimą.
(4)
Šis apribojimo lygis galėtų būti išreikštas vien tik statybos produktų skirtingais degumo lygiais pagal jų panaudojimo paskirtį.
(5)
Klasių sistema priimtu suderintu sprendimu buvo nustatyta 2000 m. vasario 8 d. Komisijos sprendimu 2000/147/EB (3), įgyvendinančiu Tarybos direktyvą 89/106/EEB dėl statybos produktų degumo klasifikavimo.
(6)
Tam tikriems statybos produktams būtina taikyti Sprendimu 2000/147/EB nustatytą klasifikaciją.
(7)
Sprendime 2000/147/EB pateiktoje klasifikacijoje daugelio statybos produktų ir (arba) medžiagų degumas yra gerai nustatytas ir yra pakankamai gerai žinomas už priešgaisrinę apsaugą atsakingoms valstybių narių institucijoms, kad joms nereikia reikalauti papildomų bandymų šioms charakteristikoms nustatyti.
(8)
Prireikus produktai vertinami atsižvelgiant į jų galutinį panaudojimą.
(9)
Šiame sprendime numatytos priemonės atitinka Nuolatinio statybos komiteto nuomonę,
PRIĖMĖ ŠĮ SPRENDIMĄ:
1 straipsnis
Statybos produktai ir (arba) medžiagos, kurios atitinka visus degumo charakteristikų reikalavimus ir su kuriomis neprivaloma atlikti papildomų bandymų, pateikiamos priede.
2 straipsnis
Konkrečios klasės, kurios priskiriamos įvairiems statybos produktams ir (arba) medžiagoms pagal Sprendime 2000/147/EB nurodytą degumo klasifikaciją, nustatomos šio sprendimo priede.
3 straipsnis
Šis sprendimas skirtas valstybėms narėms.
Priimta Briuselyje, 2005 m. rugpjūčio 9 d.